Broer, suster sterf saam in familielid se huisDeoné en Kyle Janse van Rensburg (Foto: Hoërskool Goudrif via Facebook) ’n Broer en suster is Sondagaand saam met hul tannie dood toe hulle klaarblyklik deur die petrolwalms van ’n kragopwekker oorweldig is en versmoor het. Deoné (17) en Kyle Janse van Rensburg (22) het Sondagaand by hul 49-jarige tannie by haar huis in die Glenvista-omgewing in die suide van Johannesburg gekuier toe die voorval plaasgevind het. Die tannie se naam is nie bekend nie. Bruce Lennox, voorsitter van Mondeor se gemeenskapspolisiëringsforum (GPF), het Donderdag aan Maroela Media vertel dié sibbe en hul tannie se liggame is Maandagmiddag in die tannie se motorhuis gevind. “Toe die huiswerker Maandagoggend by die huis aangeklop het vir werk, het niemand vir haar oopgemaak nie. Sy het dadelik onraad vermoed en ’n familielid gebel om te gaan kyk. Die familielid het ons geskakel en dit is toe dat ons die liggame in die motorhuis ontdek het,” vertel Lennox. Lennox sê die drie is omstreeks 14:00 dood verklaar. Lennox sê daar was Sondag ’n kragonderbreking in die omgewing en inwoners van Glenvista is ure lank sonder elektrisiteit gelaat. Die krag het glo eers Maandag weer aangekom. “Ons vermoed hulle het versmoor toe hulle die petrolwalms van die kragopwekker wat deur die aand aan was, ingeasem het. Die polisie ondersoek nog die saak om die oorsaak definitief vas te stel,” sê Lennox. Medelye het ingestroom vir Deoné en Kyle Janse van Rensburg (Foto: Hoërskool Goudrif via Facebook) Volgens Kapt. Mavela Masondo, woordvoerder van die polisie, wag die polisie nog vir die nadoodse ondersoekverslae om die oorsaak van die drie se dood te bevestig. Deoné was ’n gr. 11-leerder aan Hoërskool Goudrif in Germiston. Medelye met die broer en suster se ouers het op die skool se Facebook-blad ingestroom. Die skool het ook vriende van die Janse van Rensburg-kinders en hul ouers genooi om eerskomende Saterdag blomme, kerse of foto’s voor die kinders se ouerhuis te gaan plaas. “Deoné was een van my langste vriendinne. Ons ken mekaar nou al vir 12 jaar. Al waaraan ek kan dink, is al die goeie dae waar ons net kon sit en gesels en grappe maak,” het een van Deoné se vriendinne op die skool se Facebook-blad geskryf. Deoné was ook sedert gr. 3 ’n lid van die Susan Badenhorst-Voortrekkers. Sy het haar voorslagkursus in 2016 voltooi. “Susan Badenhorst Voortrekker Kommando [se] dagbestuur, offisiere, kinders en ouers wil graag ons innige simpatie en meegevoel toewens aan die familie met die afsterwe van Kyle en Deoné, ons voormalige drawwertjie. Ons dra julle in ons gebede op aan die Here en bid julle sterkte en liefde toe in hierdie hartseer tyd,” lui ŉ inskrywing op die Voortrekkers se Facebook-blad.